**ALKUSZI ÜGYRENDI ÉS
KÖZVETETT DÍJAZÁS MEGÁLLAPODÁS**

Amelyet megkötöttek egyrészről a

Cégnév: Magyar Posta Biztosító Zrt.

Székhelyének címe: 1022 Budapest, Bég utca 3-5.

Levelezési címe: 1535 Budapest, Pf. 952

Képviseletre jogosult neve: Dr. Pandurics Anett az Igazgatóság Elnöke

 Kenesei János Igazgatósági Tag

Adószáma: 12833632-4-44

Cégbírósági bejegyzés száma: 01-10-044-751

a továbbiakban, mint *Biztosító*, másrészről a(z)

Cégnév:

Székhelyének címe:

Levelezési címe:

Telefonszáma:

Képviseletre jogosult neve:

Adószáma:

Cégbírósági bejegyzés száma:

a továbbiakban, mint *Alkusz*, *Biztosító* és *Alkusz* együttesen, mint *Felek*, az alulírott napon, az alábbi feltételekkel:

**Bevezető rendelkezések**

A Felek között xxxx.xx.xx. napon ügyrendre és díjazásra vonatkozó megállapodás jött létre (továbbiakban: „Szerződés”). Felek a korábban aláírt Szerződést jelen, változásokkal egységes szerkezetbe foglalt okirattal módosítják akként, hogy a közöttük létrejött szerződéses jogviszonyt folytonosnak tekintik, ugyanakkor annak feltételeire a továbbiakban a jelen egységes szerkezetű megállapodás rendelkezései irányadóak.

A jelen ügyrendi megállapodásban foglalt rendelkezések kiterjednek a Biztosító és az Alkusz kapcsolattartásra a Biztosító által művelt és értékesített mindazon termékeknek az Alkusz internetes portálján keresztüli internetes értékesítésére, melyek vonatkozásában a Biztosító és az Alkusz közvetett díjazás fizetéséről állapodtak meg.

A megállapodás autókereskedési pontokon történő értékesítés esetén a PostaCasco termékre, PostaAutóŐr kötelező gépjármű felelősségbiztosításra a PostaCasco és PostaAutóŐr szerződés ugyanazon gépjárműre történő együttes értékesítése esetén terjed ki, egyaránt ide értve a gazdálkodó szervezetek által kötött, valamint a lakossági szerződéseket.

**1. A megállapodás célja**

1.1. A felek elhatározzák, hogy az ügyfelek biztosítási igényeinek minél szélesebb körben történő kielégítése érdekében a jelen szerződésben meghatározott feltételekkel, egymással együttműködnek.

**2. A biztosítási és a biztosítási alkuszi tevékenység**

2.1. Jelen megállapodás alkalmazásában a felek biztosítási, illetve biztosítási alkuszi tevékenység alatt a biztosítási tevékenységet szabályozó törvényben (továbbiakban: „Bit.”) meghatározott független biztosításközvetítői tevékenységeket értik.

2.2. Az Alkusz a jelen megállapodás aláírásával kijelenti, hogy rendelkezik a biztosítók felügyeletét ellátó szerv (továbbiakban: Felügyelet) biztosításközvetítői (alkuszi) tevékenységi engedélyével.

2.3. A Biztosító tudomásul veszi, hogy az Alkusz mindenkor ügyfelei érdekeinek az elsődlegessége alapján jár el.

**3. A felek együttműködése**

**3.1. Az alkusz által közvetített biztosítási ajánlatok**

**3.1.1 Az Alkusz kötelezettségei:**

3.1.1.1 Az együttműködés keretében az Alkusz vállalja, hogy megbízója biztosítási igényeit szakszerűen megfogalmazva, írásban továbbítja a Biztosítóhoz. Az Alkusz megbízója nevében a Biztosító részére biztosítási ajánlatot tehet. A Felek kijelentik, hogy a Polgári Törvénykönyvről szóló 2013. évi V. törvény (továbbiakban: Ptk.) vonatkozó rendelkezései szerint írásbelinek minősítenek minden olyan közlést, így különösen az e-mail üzeneteket, melyekből a nyilatkozatban foglalt tartalom változatlan visszaidézésére, a nyilatkozattevő személyének és a nyilatkozat megtétele időpontjának azonosítására alkalmas formában kerül sor.

3.1.1.2. Az Alkusz köteles a megbízója által részére kiállított és aláírt alkuszi megbízását a Biztosító erre irányuló kérése esetén a Biztosítónak benyújtani. Az ügyfél (megbízó) azonosítása az Alkusz felelőssége, ezért a megbízó nevében eljáró személy(ek) képviseleti jogosultságának a vizsgálatáért is az Alkusz vállalja a felelősséget.

3.1.1.3. Az ajánlati dokumentációnak, azaz a biztosítási ajánlatnak és a hozzá kapcsolódó mellékleteknek, tartalmaznia kell a kockázat elbírálásához és vállalásához szükséges valamennyi adatot. Az Alkusz vállalja, hogy – amennyiben az ajánlati kép nem a biztosító webszerviz alkalmazásán keresztül készül - az ajánlati nyomtatványait a Biztosítóval egyeztetett adattartalommal alakítja ki, és az ajánlatokon a Biztosító által mindenkor előírt kötelező tartalmi elemeket tűnteti fel.

3.1.1.4. Az Alkusz vállalja, hogy a Biztosító által elkészített / a Biztosítóval egyeztetett, a közvetített biztosítási szerződésre vonatkozó írásbeli ügyfél-tájékoztatót a megbízója számára átadja és az átvételt bizonyító – a megbízó által aláírt – nyilatkozatot a Biztosítónak eljuttatja. E nyilatkozatnak tartalmaznia kell azt is, hogy az ügyfél a szerződés megkötése előtt milyen más, a megkötendő biztosítási szerződéssel összefüggő tájékoztatást kapott meg. A felek rögzítik, hogy mindez nem érinti az Alkuszt terhelő, Bit. szerinti ügyfél-tájékoztatási kötelezettségeket.

3.1.1.5. Az Alkusz köteles az ügyfél-tájékoztató részét képező adatkezelési tájékoztató átadására az ügyfél részére. Az Alkusznak képesnek kell lennie a tájékoztató tartalmának és az adatvédelmi jogszabályok vonatkozó rendelkezéseinek magyarázatára és az ügyfél vonatkozó kérdéseinek megválaszolására.

3.1.1.6. Az Alkusz írásban és/vagy elektronikus úton köteles megadni az ügyfélnek a Bit. szerinti, alkuszok számára előírt kötelező tájékoztatást , így tájékoztatni köteles az ügyfelet különösen a Biztosító és a saját nevéről, székhelyéről, jogi formájáról, címéről, a székhely szerinti állam és a felügyeleti hatóság megnevezéséről, a biztosítási szerződés jellemzőiről.

3.1.1.7. Az Alkusz a Biztosító felé ajánlatot írásban vagy elektronikus úton tehet. Elektronikus adattovábbítás esetén az Alkusz a Biztosító által üzemeltetett webszerviz szolgáltatáson keresztül továbbítja az adatokat, vagy amennyiben azt nem veszi igénybe, akkor a továbbított adatokat a vonatkozó európai uniós és magyar szabályozásnak megfelelő elektronikus aláírással látja el. Az alkusznak a papír alapú ajánlatot továbbítania kell a Biztosító felé.

3.1.1.8. Az Alkusz köteles az ügyfél által befizetett, a Biztosítót megillető, illetve a Biztosító által befizetett, az ügyfelet megillető összegeket elkülönített ügyfélszámlákon tartani, a lebonyolított biztosítási ügyletekről a Bit. szerinti nyilvántartást vezetni.

3.1.1.9. Az Alkusz a biztosítási szerződés megkötése előtt köteles felmérni, illetve pontosítani az ügyfél igényeit.

3.1.1.10. Az Alkusz a Bit.-ben előírtaknak megfelelően köteles beszerezni az ügyfél írásbeli nyilatkozatát arra vonatkozóan, hogy a Bit. szerinti tájékoztatást megkapta és milyen egyéb, a megkötendő biztosítási szerződéssel összefüggő tájékoztatást kapott meg a szerződéskötést megelőzően

3.1.1.11. A Biztosító által meghatározott díjszabással rendelkező biztosítási termékek esetében, az Alkusz saját kalkulátorán önállóan vagy a biztosító által üzemeltetett webszerviz alkalmazáson keresztül kalkulálja ki megbízójának a Biztosító által várhatóan felszámításra kerülő díjat, az adott időszakra érvényben lévő feltételek, a módozati előírásoknak megfelelő kockázatelbírálási szempontok és a díjszabás ismeretében. Az Alkusz a díjszabásban foglaltaktól nem térhet el.

3.1.1.12. Az Alkusz köteles a hozzá bármilyen csatornán beérkező biztosítási igények alapján elkészített biztosítási ajánlatot a szükséges mellékletekkel együtt a Biztosítónak haladéktalanul továbbítani. Amennyiben az alkusz a vállalt kötelezettséget 5 napon belül nem teljesíti, a Biztosító jogosult az Alkuszt a közvetített szerződés után a mindenkori közvetett díjazási melléklet szerint megillető szerzési közvetett díjazást (közvetett díjazási előleget) a felére, amennyiben a késedelem a 15 napot meghaladja nulla százalékra csökkenteni.

3.1.1.13. A Biztosító díjszabásában meghatározott kedvezmények igazolása során az Alkusz az alábbiak szerint jár el:

3.1.1.13.1. Azon kedvezmények esetében, mely kedvezmények igénybevételéhez valamely tény okirati igazolása szükséges, a felek megállapodnak, hogy az Alkusz köteles meggyőződni a megkívánt tény fennállásáról, ill. az iratok bemutatását az ügyfelétől megkövetelni. Amennyiben az Alkusznak a kedvezményekre jogosító körülmény fennállását tanúsító okiratot (születési anyakönyvi kivonat, személyi igazolvány, lakcímet igazoló hatósági igazolvány stb.) az ügyfél bemutatta/igazolta, ezen tényt a biztosítási ajánlaton az Alkusz tanúsítja. Az Alkusz a kedvezményre jogosultság igazolásához szükséges iratokról másolatot készíteni csak abban az esetben köteles, amennyiben van olyan [adatkezelési cél](http://abiweb.obh.hu/abi/index.php?menu=igazolvany_masolas&dok=619_H_2004), melynek eléréséhez szükséges és alkalmas az okmányok lemásolása, illetve az ezzel megvalósuló adatkezelés.

3.1.1.13.2. Amennyiben a kedvezmény igénybevételének feltétele valamely körülmény feltüntetése (meglévő biztosítási szerződés utáni partner kedvezmény, párhuzamosan üzemeltetett gépkocsi forgalmi rendszáma stb.), úgy az Alkusz a Biztosító által jóváhagyott ajánlati lapon/oldalon tartozik az erre vonatkozó mezők pontos kitöltésére törekedni.

3.1.1.13.3. Amennyiben a kedvezmény igénybevételének valamely kedvezményre jogosító kupon, utalvány, stb.) birtoklása képezi feltételét, úgy az Alkusz tartozik ezeket az ügyféltől átvenni, és az Ajánlattal együtt az biztosító felé továbbítani.

3.1.1.14. Az Alkusz nem jelentethet meg, és nem tehet közzé a Biztosítóra vonatkozó hirdetést, ismertetőt a Biztosító előzetes írásbeli engedélye nélkül.

**3.1.2. A Biztosító kötelezettségei:**

3.1.2.1. Az együttműködés keretében a Biztosító vállalja, hogy az ügyfél szerződési ajánlatának birtokában, a kockázatelbírálás eredményének függvényében biztosítási fedezetet nyújt, vagy az ügyfél biztosítási ajánlatát a hozzá való beérkezéstől számított 15 napon belül elutasítja.

**3.2. Kötvényesítés**

3.2.1. A Biztosító a beérkező ajánlatokat elbírálja, és az ajánlat elfogadása esetén a szerződést a rendszerében rögzíti. Ha a biztosító által kialakított, illetve vele egyeztetett formanyomtatványon adott ajánlatra, vagy a Biztosító által üzemeltetett webszerviz alkalmazáson keresztül az alkusznak visszaküldött ajánlatra a Biztosító a kockázatelbírálásra nyitva álló 15 napon belül nem válaszol az ügyfélnek, a szerződés hallgatólagosan létrejön, és az ajánlat igazolja a fedezetet.

### 3.3. Számlázás és díjbeszedés

3.3.1. A biztosítási díjat minden esetben a Biztosító számlázza ki és szedi be az ügyféltől.

3.3.2. Az Alkusz az ügyfél által fizetett biztosítási díjnak a Biztosító nevében történő kiszámlázására és a biztosítási díj beszedésére nem jogosult

3.3.3. Amennyiben az ügyfél az Alkusz számlájára teljesíti díjfizetési kötelezettségét, az Alkusz köteles tájékoztatni az ügyfelet arról, hogy a biztosítási díjnak az Alkusz részére történő megfizetése nem minősül a díj Biztosító számlájára vagy pénztárába történt befizetésnek..

3.3.4. Kivételt képez a 3.3.1., 3.3.2. és 3.3.3 pontok alól az utasbiztosítási szerződések Alkuszon keresztül történő megkötése. Utasbiztosítási szerződések esetén az Alkusz jogosult a Biztosító nevében a biztosítási díj átvételére.

**3.4. Nyilvántartás**

Az Alkusz köteles nyilvántartást vezetni a Biztosító részére közvetített biztosítási szerződésekről, és köteles azokba a Biztosító kérésére betekintést engedni.

**3.5. Kapcsolattartás**

3.5.1. Az Alkusz tevékenysége során a Biztosító alábbi szervezeti egységével/egységeivel köteles a kapcsolatot tartani:

Név: Magyar Posta Biztosító Zrt. – Marketing team

Címe: 1022 Budapest, Bég utca 3-5.

Levelezési címe: 1535 Budapest, Pf. 952

Telefonszáma: 06 1 423 42 00

**3.6. Tájékoztatás**

**3.6.1. Az Alkusz haladéktalanul tájékoztatja a Biztosítót:**

3.6.1.1. A Felügyelet által kiadott érvényes tevékenységi engedélyéről, annak visszavonásáról, vagy korlátozásáról, és változás esetén bemutatja a cégjegyzésre jogosultak aláírási címpéldányait.

3.6.1.2. Az adataiban (cégnév, székhely, levelezési cím, ügyvezető, tagok stb.) bekövetkezett változásokról. Ha az Alkusz a levelezési címének változását nem jelenti be, a Biztosító az Alkusz részére szánt küldeményeit az Alkusz utolsó bejelentett címére joghatályosan továbbíthatja. Tértivevényesen feladott küldemények esetében, a címzett ismeretlen, nem kereste, vagy elköltözött jelzéssel visszaérkező küldemények kézbesítettnek tekintendők.

3.6.1.3. Az ügyfelével (a biztosítottal, illetve a szerződő féllel) kötött megbízási szerződésének megszűnéséről.

3.6.1.4. A szakmai felelősségbiztosítása megszűnéséről.

**3.6.2. A Biztosító tájékozatja az Alkuszt:**

3.6.2.1. az adataiban (cégnév, székhely, levelezési cím) bekövetkezett változásokról. Ha a Biztosító a címváltozást nem jelenti be, az Alkusz a Biztosító részére szánt küldeményeit a Biztosító utolsó bejelentett címére joghatályosan továbbíthatja.

**3.6.3. Az Alkusz köteles tájékoztatni megbízóját arról, hogy:**

3.6.3.1. a biztosító 15 napos kockázat-elbírálási határideje – mely idő alatt a Biztosító az ajánlatot visszautasíthatja – attól a naptól kell számítani, amikor a biztosítási ajánlat a Biztosítóhoz írásban vagy elektronikus úton (e-mailben, webszervizen keresztül) beérkezik, függetlenül attól, hogy az Alkusz az ajánlatot a megbízójától mikor vette át;

3.6.3.2. a biztosítási szerződés megkötését az Alkusz a megbízója megbízásából közvetíti – a megbízási jogviszony közöttük áll fenn –, így a Bit. és a Ptk. vonatkozó rendelkezései szerint az Alkusz felel az általa a megbízónak illetve harmadik személynek okozott károkért;

3.6.3.3. az Alkusz nem a Biztosító képviselője, ezért a Biztosító nevében jognyilatkozatot, fedezeti ígéretet nem tehet, és nincs felhatalmazása a biztosítási szerződések ügyfél általi felmondásának elfogadására;

3.6.3.4. az Alkusz által kalkulált biztosítási díj előzetes, a Biztosító által várhatóan felszámításra kerülő díj, melyet a Biztosító a kockázat-elbírálás során a hatályos tarifája alapján módosíthat.

**3.7. Oktatás, nyomtatványellátás**

3.7.1. A Biztosító az Alkusz rendelkezésére bocsátja vagy számára az Alkusz Portálon elérhetővé teszi a tevékenységéhez szükséges szakmai anyagokat, információkat (így különösen a biztosítási feltételeket és ajánlatokat, a különböző biztosítási termékek díjszabásait,) és az Alkusz által kért mindazon egyéb információkat, amelyek nem minősülnek biztosítási, illetve üzleti titoknak, így pl. a Biztosító belső az Alkusz biztosításközvetítői tevékenységét is érintő belső szabályzatait üzletpolitikájáról, a kockázat-elbírálás szempontjairól, az új biztosítási konstrukciókról és az egyes biztosítási termékek változásairól szóló információkat.

3.7.2. Jelen megállapodás bármely okból történő megszűnése esetén az Alkusznak haladéktalanul vissza kell szolgáltatnia a Biztosítótól átvett írásos (ideértve az elektronikus példányokat is) anyagokat és minden nála lévő nyomtatványt. Felek az átadás-átvételt jegyzőkönyvben rögzítik. Az Alkusz minden, a Biztosítótól átvett írásos anyag és egyéb nyomtatvány tekintetében köteles tartózkodni ezek további felhasználásától és attól, hogy egyébként magát továbbra is a Biztosítóval szerződéses kapcsolatban álló Alkuszként tüntesse fel.

**3.8. A papírmentes folyamatokra vonatkozó megállapodás feltételei**

3.8.1. A Felek megállapodnak abban, hogy a webszerviz csatornán keresztül történő szerződéskötés esetén a Biztosító ajánlatként elfogadja, ha a szerződéskötéshez szükséges adatok a webszervizen keresztül beérkeznek az Alkusztól a Biztosítóhoz. Az Alkusz tudomásul veszi és elfogadja, hogy a webszerviz csatornán keresztül történő szerződéskötés esetén az ajánlatokat egy nyilatkozat kíséri, melyben az Alkusz az alábbiakról nyilatkozik a Biztosító részére:

a) „Az ajánlati adatok webszervizen keresztül történő átadásával ajánlatot teszünk a Biztosító részére a jelen üzenetben megjelölt biztosítási szerződés megkötésére.”

b) „Az ajánlat kapcsán rendelkezünk a biztosítandó gépjármű üzemben tartójának (üzemben tartó hiányában tulajdonosának) teljes körű meghatalmazásával az ajánlattételre vonatkozóan, melyet a Biztosító kérése esetén haladéktalanul eljuttatunk a Magyar Posta Biztosító Zrt. részére.”

3.8.2. A Felek megállapodnak abban, hogy a webszerviz csatornán keresztül történő adattovábbítást, egyéb nyilatkozattételt írásbeliség tekintetében érvényes nyilatkozatnak ismerik el a kötelező gépjármű-felelősségbiztosítási szerződés felmondása vonatkozásában. Az Alkusz tudomásul veszi és elfogadja, hogy a webszerviz csatornán keresztül történő szerződésfelmondást (egyéni vagy tömeges) egy nyilatkozattétel kísér, melyben az Alkusz az alábbiakról nyilatkozik:

a) „Ezúton felmondjuk biztosítási évfordulóra a jelen üzenetben megjelölt biztosítási szerződést.”;

b) „A felmondott szerződés kapcsán rendelkezünk a biztosított gépjármű üzemben tartójának (üzemben tartó hiányában tulajdonosának) teljes körű meghatalmazásával a biztosítási szerződés felmondására kiterjedően is. A meghatalmazással papír alapon rendelkezünk, melyet a biztosító kérése esetén haladéktalanul eljuttatunk a Magyar Posta Biztosító Zrt. részére.”

**4. A közvetített szerződések közvetett díjazása**

**4.1. Az Alkusz által közvetített biztosítási szerződések közvetett díjazása**

4.1.1. Az Alkusz közvetett díjazásra jogosult a közvetítésével létrejött új biztosítási szerződések megkötése, ill. a közvetítésével megkötött biztosítási szerződések fenntartása érdekében kifejtett eredményes állományvédelmi tevékenysége után.

4.1.2. Az Alkuszt a közvetett díjazás alapjának és az általa közvetített biztosítási szerződésekre vonatkozó közvetett díjazási tábla szerint meghatározott százalékos közvetett díjazás kulcsának a szorzata illeti meg, ettől a Felek írásos megállapodással eltérhetnek.

4.1.3. A Felek megállapodnak abban, hogy a Biztosító bármikor jogosult egyoldalúan megváltoztatni az irányadó közvetett díjazási kulcsokat, azzal, hogy az erre irányuló módosítás nem lehet visszamenőleges hatályú, azaz a módosított közvetett díjazási kulcsok hatályba lépését megelőzően közvetített biztosítási szerződések után járó közvetett díjazás mértékét a módosítás nem érintheti. A felek megállapodnak, hogy amennyiben az Alkusz a kézhezvételtől számított 30 napon belül írásban nem reagál a Biztosító közvetett díjazási kulcsokat érintő írásbeli módosító javaslatára, a Biztosító által kezdeményezett módosítás az Alkusz által is elfogadottnak tekintendő. Amennyiben az Alkusz nem fogadja el a közvetett díjazási kulcsok módosítását, a Biztosító a rendes felmondás jogával élhet, mely esetben a felmondási idő 30 nap.

**4.2. Biztosításközvetítéshez kapcsolódó díjazás, szerzési közvetett díjazás**

4.2.1. A Biztosító a biztosítási szerződés megkötésében való közreműködésért szerzési közvetett díjazás fizet.

4.2.2. Szerzési közvetett díjazásra akkor jogosult az Alkusz, ha az ügyfél megbízásából a biztosítási szerződés megkötésében ő maga működött közre.

4.2.3. Szerzési közvetett díjazás a biztosítási szerződés kezdetétől számított első évben jár, amennyiben a közvetett díjazás fizetésének feltételek teljesülnek. A szerzési közvetett díjazás a fenntartási kötelezettség időtartamáig a közvetett díjazás előlegének számít. A szerzési közvetett díjazás mértékét, a közvetett díjazás fizetés további feltételeit és a fenntartási kötelezettség időtartamát a szerződésnek a közvetett díjazás mértékét szabályozó melléklete tartalmazza. A teljes szerződéskötési közvetett díjazási összeg jogalapját azon ajánlatok képezik, amelyek után a szerződőtől az első, a közvetett díjazások mértékét szabályozó fejezetében megállapított esedékes díj vagy díjrészlet a Biztosító számlájára a megkötött szerződésre (ajánlatra) azonosíthatóan beérkezett.

**4.3. Állományvédelemhez kapcsolódó díjazás, fenntartási (folytatólagos) közvetett díjazás**

4.3.1. A jelen megállapodás alapján a fenntartási (folytatólagos) közvetett díjazás, a biztosítási szerződés érvényben maradásának időtartama alatt, a biztosítás kezdetétől számított első év után illeti meg az Alkuszt, feltéve, hogy a közvetett díjazás fizetési feltételek teljesülnek. A folytatólagos közvetett díjazás fizetésének feltételeit, annak időtartamát és mértékét a jelen szerződésnek a közvetett díjazások mértékét szabályozó melléklete tartalmazza.

4.3.2. Az Alkusz állományába tartozó azon biztosítási szerződések után járó folytatólagos közvetett díjazás mértékéről, melyek a jelen együttműködési megállapodás megszűnését követően továbbra is fennmaradnak, a Felek esetileg állapodnak meg. Az ilyen szerződések után járó folytatólagos közvetett díjazás mértékére nézve a Felek eltérő megállapodása hiányában, illetve annak létrejöttéig, továbbra is a jelen együttműködési megállapodás rendelkezései az irányadóak.

**4.4. Jutalékszámla és jutalékjegyzék**

4.4.1. A Biztosító az Alkusznak járó közvetett díjazásokról nyilvántartást (közvetett díjazási számlát) vezet.

4.4.2. A Biztosító a közvetett díjazási számla egyenlegéről és az elszámolt közvetett díjazásokról jegyzéket bocsát az Alkusz rendelkezésére, melyben biztosítási szerződésenként és fajtánként feltünteti az Alkusz javára elszámolt közvetett díjazás összegét.

4.4.3. A jegyzék adataival szemben az Alkusz a Biztosítónál annak kézhezvételétől számított 15 naptári napon belül, írásban kifogással élhet.

4.4.4. Ha az Alkusz a fenti időpontig kifogást nem terjeszt elő, vagy a kifogásra adott válaszra észrevételt nem tesz, illetve a kifogás előterjesztésére rendelkezésre álló határidőn belül a jegyzékben elszámolt közvetett díjazás összegével megegyező tartalmú számlát állít ki, úgy a jegyzékben foglaltakat az Alkusz elfogadottnak tekinti. Jelen bekezdés nem zárja ki az Alkusz arra vonatkozó jogát, hogy elévülési időn belül érvényesíthesse a jogos, de még el nem számolt díjazását.

4.4.5. Az Alkusz Portál alkalmazás használata esetén (amennyiben a Biztosító az Alkusz részére a portál használatához szükséges azonosítót és jelszót biztosított) a Biztosító külön közvetett díjazásról szóló jegyzéket nem készít, továbbá a felek elszámolása során ahol a jelen megállapodás a közvetett díjazás jegyzékéről, ill. annak adatairól rendelkezik, ott a portál adatait kell érteni.

4.4.6. A Biztosító a jegyzék / az Alkusz Portál adatai alapján kiállított hibátlan számla kézhezvételétől számított 15 banki napon belül fizeti ki a közvetett díjazást az Alkusz részére.

**4.5. Közvetett díjazások visszakövetelése**

4.5.1. Amennyiben az Alkusz részére olyan közvetett díjazást fizettek ki, amely az Alkuszt nem illette meg, úgy a Biztosító az Alkusz erről történt értesítése mellett jogosult az Alkuszt mindenkor megillető közvetett díjazás összegébe beszámítani a jogosulatlanul kifizetett közvetett díjazás összegét.

4.5.2. Amennyiben a Biztosító által jogosan visszakövetelt közvetett díjazást az Alkusz részére járó közvetett díjazásból két egymást követő hónapban nem lehet levonni, az Alkusz a közvetett díjazás visszafizetésére történt felszólítást követően köteles tartozását a Biztosító részére 15 napon belül megfizetni. A Biztosító a közvetett díjazás visszafizetésének alapjául szolgáló körülmények ismertté válását követően az általános elévülési időn belül jogosult az igényét érvényesíteni.

**5. A megállapodás hatálya, megszűnése**

5.1. Jelen megállapodást a Felek határozatlan időtartamra kötik.

5.2. A megállapodás megszűnik:

a) a Felek közös megegyezésével,

b) bármelyik fél jogutód nélküli megszűnésével,

c) az Alkusz vagy a Biztosító tevékenységi engedélyének visszavonásával,

d) bármelyik fél rendes felmondásával,

e) bármelyik fél rendkívüli felmondásával.

**5.2.1. Rendes felmondás:**

5.2.1.1. Jelen megállapodást a Felek írásban, indokolás nélkül és a másik félhez intézett tértivevényes ajánlott levélben vagy személyes kézbesítéssel bármikor felmondhatják. A felmondási idő 90 nap, ide nem értve a Biztosítónak az egyoldalú közvetett díjazás módosítás Alkusz általi visszautasítása esetén megnyíló felmondási jogát, mely esetben a felmondási idő 30 nap.

5.2.1.2. A felmondási idő leteltével a megállapodás megszűnik, ezen időpontot követően az Alkusz a biztosítónak új szerződést a jelen megállapodás rendelkezései alapján nem közvetíthet.

5.2.1.3. A jelen megállapodás megszűnésétől függetlenül, az Alkusznak a Biztosítóval való kapcsolatára a jelen megállapodásnak a közvetett díjazás visszakövetelésére és az Alkusz állománykezelésére vonatkozó rendelkezései továbbra is irányadók. A Biztosító az állománykezelési tevékenységhez szükséges technikai feltételeket a jelen megállapodás megszűnését követően is az Alkusz rendelkezésére bocsátja.

**5.2.2. Rendkívüli felmondás:**

5.2.2.1. Jelen megállapodást a Felek írásban és a másik félhez intézett tértivevényes ajánlott levélben, vagy személyes kézbesítéssel, azonnali hatállyal felmondhatják, a másik fél szándékos, vagy súlyosan gondatlan szerződésszegése esetén, amennyiben a szerződésszegő fél a szerződésellenes állapotot a másik fél írásbeli felszólítása ellenére 8 (nyolc) napon belül nem szünteti meg.

5.2.2.2. A jelen megállapodás alkalmazásában a Felek súlyos szerződésszegésnek tekintik különösen

a) a jelen megállapodásban nevesített jogszabályi és szerződési kötelezettségek megsértése esetén, továbbá

b) a titokvédelem körében a Bit.-ben szabályozott „biztosítási titok”, ill. a jelen megállapodás 8. pontjában szabályozott üzleti titok megsértését,

c) a kölcsönös tájékoztatási kötelezettség elmulasztását.

5.2.2.3. Azonnali hatályú felmondásnak van helye, ha bármelyik fél ellen csődeljárás, vagy felszámolási eljárás indul, vagy bármelyik fél elhatározza végelszámolását.

**6. A Biztosító által létrehozott „Alkusz Portál” alkuszi állománykezelő felület
használati feltételeinek szabályozása.**

6.1. A Biztosító létrehozta az „Alkusz Portál” elnevezésű web-felületen elérhető informatikai alkalmazást, mely jelenlegi főbb funkcionalitásai alapján elsődlegesen az Alkusz által a Biztosító felé közvetített biztosítási szerződések vonatkozásában az Alkusz részére naprakész információk nyújtását célozza a Biztosító nyilvántartásából. A felek az Alkusz Portálnak az Alkusz részéről történő felhasználási feltételeiről az alábbiak szerint állapodnak meg:

6.2. Az Alkusz Portált a Biztosító üzemelteti, world wide web felületen elérhető informatikai alkalmazásként.

6.3. Az Alkusz Portál főbb funkciói az alábbiak:

* az Alkusz betekinthet az általa közvetített szerződések teljes állományába, minden szerződésadattal, ezt exportálni is tudja.
* az Alkusz számára hozzáférhető az állományába tartozó kötelező gépjármű-felelősségbiztosítási szerződésekhez kapcsolódóan csoportos beszedési megbízás és igazolóeszköz nyomtatását lehetővé tévő funkció (ideértve a nemzetközi zöldkártya nyomtatását is),
* havi közvetett díjazási listák letöltését lehetővé tévő funkcionalitás,
* továbbá információs oldalak a Biztosító termékiről, a Biztosítóval történő kapcsolattartásról stb.

6.4. Az Alkusz az Alkusz Portál alkalmazásba a részére a Biztosító által generált azonosító és jelszó használatával léphet be. A Biztosító az Alkusz részére generált felhasználói nevekhez különböző jogosultsági szinteket kapcsol. A magasabb hozzáférési szintet biztosító jogosultság lehetővé teszi az Alkusz képviselőjének a teljes alkuszi funkcionalitás használatát, míg az alacsonyabb szintű hozzáférési jogosultság a közvetett díjazási adatokhoz való hozzáférést nem teszi lehetővé. A hozzáférést biztosító azonosítók és jelszavak illetéktelen felhasználásának megakadályozásáért az Alkusz tartozik felelősséggel.

6.5. A portál használatával kapcsolatos segédletek elérhetőségét (pl. felhasználói kézikönyv, az elérésre alkalmas internetes böngésző típusa, annak verziószáma) a biztosító az Alkusz részére folyamatosan biztosítja. Az internet hozzáférés és az alkalmazással kompatibilis internetes böngésző biztosítása az Alkusz felelőssége.

6.6. A Biztosító nem tartozik felelősséggel azokért az esetlegesen bekövetkező károkért, veszteségekért, költségekért, amelyek az Alkusz Portál használatából, használatra képtelen állapotából, nem megfelelő működéséből, üzemzavarából, az adatok bárki által történő illetéktelen megváltoztatásából keletkeznek, illetve amelyek az információtovábbítási késedelemből, számítógépes vírusból, vonal- vagy rendszerhibából, vagy más hasonló okból származnak.

6.7. A Biztosító semmilyen módon nem tartozik felelősséggel az Alkusz rendelkezésére bocsátott felhasználói azonosítók vagy jelszavak jogosulatlan használatával kapcsolatban az Alkuszt bármilyen formában ért károk vonatkozásában.

6.8. Az Alkusz az Alkusz Portálon keresztül csak az általa közvetített szerződések adataiba jogosult betekinteni. A felek kifejezetten súlyos és a Biztosító részéről a szerződés azonnali és rendkívüli felmondására okot adó szerződésszegésnek tekintik, ha az Alkusz nem a Biztosító által rendelkezésére bocsátott felhasználói azonosítók vagy jelszavak valamelyikével használja az Alkusz Portált.

**7. Alkuszi online értékesítésre vonatkozó megállapodások**

**7.1. Az online értékesítés módja**

7.1.1. A Biztosító előtt ismert, hogy az Alkusz szakmai célja a lakossági ügyfélkör számára mind teljesebb körű Alkuszi szolgáltatások tömeges nyújtása. Ismert továbbá, hogy e cél érdekében az Alkusz internetes oldalán (továbbiakban: Alkusz oldalán) be kívánja mutatni a magyarországi biztosítók számos termékét. Az oldalra látogató felhasználók az Alkusz szakmai segítségével az azonos módozati körhöz tartozó termékek összehasonlítását követően kiválaszthatják a számukra legmegfelelőbb biztosításokat, és az Alkusz közvetítésével ajánlatot tehetnek a biztosítási szerződés megkötésére. Az alkusz emellett az ügyfél számára annak biztosítási kockázatai felmérésével, kezelésével, illetve biztosításaival összefüggő szaktanács adására is jogosult.

7.1.2 Az Alkusz és a Biztosító az Alkusz által üzemeltetett online portál eredményes működésének érdekében együttműködnek.

7.1.3. A felek kijelentik, hogy az értékesítés ezen formája egybevág üzleti céljaikkal, és − a mindenkor irányadó jogszabályi rendelkezések maradéktalan betartása mellett − mindkettőjük közös célja a biztosítási termékek és szolgáltatások internetes támogatással is történő nyújtása, értékesítése.

**7.2. Az Alkusz által nyújtani kívánt online szolgáltatásokról, adatbiztonságról**

7.2.1. Az Alkusz által üzemeltetni kívánt portál tűzfal mögött kerül elhelyezésre, az ügyfelek adatai titkosított vonalon, úgynevezett SSL technológiával kerülnek az Alkusz szerverére.

**7.3. Az Alkusz az együttműködés keretében, vállalja, hogy**

7.3.1. A Bit., valamint az egyéb vonatkozó jogszabályok előírásainak betartásával az Alkuszt terhelő ügyfél-tájékoztatási kötelezettségének eleget tesz. Ennek keretében oldalán folyamatosan és könnyen elérhető módon - elektronikus úton - lehetővé teszi a felhasználók számára, hogy a tájékoztatási kötelezettség tárgyát képező információkat – így különösen az ügyfél-tájékoztatókat és szerződési feltételeket ne csak megismerjék, hanem – letölthessék, tárolják és azokhoz később is bármikor könnyen hozzáférjenek, azokat előhívják.

7.3.2. A Biztosító főbb adatairól és a szerződés jellemzőiről szóló tájékoztatót minden esetben még az ügyfél ajánlatának befogadása előtt kellő időben jeleníti meg az ügyfél képernyőjén, és az ügyfél mindaddig nem tudja befejezni a tranzakciót, amíg a tájékoztató anyagokat végig nem gördíti a képernyőjén, továbbá kifejezetten nem nyilatkozik az azokban foglaltak elfogadásáról. Az ügyfél-tájékoztatót és az ajánlatot minden adatával együtt, a szerződés megkötésével egyidejűleg elhelyezi az ügyfél saját mappájába, ahonnan az bármikor előhívható az ügyfél által.

7.3.3. A Biztosító által megküldött, a Biztosító termékeit érintő változásokat oldalán 15 napon belül átvezeti, aktualizálja.

7.3.4. Az Alkusz az oldalán ügyfelei részére „saját mappa” szolgáltatást tart fenn, mely mappában az ügyfél díjajánlat kéréseit, biztosítási ajánlatait, ajánlati azonosítóit, azok vonatkozó feltételeit és egyéb az ügyfél számára fontos adatot eltárol.

7.3.5. Az oldalán keresztül elektronikus úton kezdeményezett biztosítási szerződések esetén, ügyfelétől beszerzi Alkuszi megbízását, és azt a Biztosító erre irányuló kérése esetén a Biztosítónak továbbítja. Szükség esetén a megbízás eredeti példányát is a Biztosító rendelkezésre bocsátja.

7.3.6. Az Alkusz vállalja, hogy a Biztosító által részére átadott a díjak számítását, az adatok ellenőrzését, adatok formátumát, egyéb biztosítás és számítástechnikai specifikumokat tartalmazó, ellenőrző programokat, oldalán keresztül tartalmukban nem, csak eredményükben teszi elérhetővé, láthatóvá.

7.3.7. Az Alkusz vállalja, hogy rendszerében minden, a Biztosító által megkívánt adatot főadatként kezel. Ezen adatokat ellenőrzött formátumban minden esetben bekéri ügyfelétől és továbbítja a Biztosító részére.

7.3.8. Lehetőséget ad a Biztosító részére az oldalán történő reklámtevékenységre azzal a megkötéssel, hogy azon termékek reklámjában, melyek az Alkusz oldalán elektronikus úton történő szerződéskötésre alkalmas állapotban megtalálhatóak, nem helyezhető el az Alkusz oldalán kívülre mutató link. A reklámtevékenység további feltételeit, költségeit a felek külön szerződésben szabályozzák.

**7.4. A Biztosító vállalja, hogy**

7.4.1. A hozzá hiánytalanul és hibátlanul beérkező ajánlatokat, a lehető legrövidebb időn belül rendszerében rögzíti és a szerződő részére postai úton, a díjfizetéshez szükséges dokumentumokat (számlalevél) megküldi, illetve amennyiben az ügyfél hozzájárul az elektronikus kommunikációhoz, úgy a dokumentumokat e-mail útján küldi meg a Biztosító az ügyfél részére.

7.4.2. Támogatja az Alkusz oldalát, a róla szóló, és/vagy általa fontosnak tartott hírek, információk, adatok, tanulságos kár- és szerződési esetek megjelenését, azok átadásával és az ezek közléséhez való hozzájárulásával.

7.4.3. Az Alkusz által jelen szerződés és módozati mellékéleteiben felsorolt biztosítási termékek online megjelenítése és értékesítése vonatkozásában minden szükséges segítséget megad az Alkusz részére, különös tekintettel a termékekhez kapcsolódó feltételek, tarifák, besorolások, ajánlatokhoz, termékekhez kapcsolódó dokumentumok lehetőség szerinti elektronikus formában történő biztosításával, kárrendezési egységei, valamint hivatalos logojának Alkusz részére történő átadásával.

7.4.4. Hozzájárul, hogy az Alkusz, az általa bármilyen formában megjelenítetett, átadott feltételeket, tájékoztatókat és információkat saját oldalán díjmentesen megjelenítse.

7.4.5. Hozzájárul, hogy hivatalos logoját az Alkusz honlapjának főoldalán, az Alkusz által értékesített termékeire vonatkozó belső oldalakon, illetve a Biztosító választott termékeihez kapcsolódó ügyfelek részére előállított dokumentumokon az Alkusz, a Biztosító előzetes engedélyével, változatlan formában elhelyezhesse.

7.4.6. Tájékoztatja az Alkuszt az ajánlat-felvételi rendszerében alkalmazott ellenőrző rutinokról és mezőparaméterekről annak érdekében, hogy az Alkusz által begyűjtött adatok tartalmukban, formájukban és összefüggéseikben megfeleljenek az általa kialakított elvárásoknak.

**7.5. Az Alkusz oldalára felkerülő, online értékesítésre kerülő termékek kapcsán a feleket terhelő szükséges egyeztetések körébe tartozik:**

* Termékek feltételei, fedezeti tartalma, díjszámítása
* Szerződéskötéshez feltétlenül szükséges adatok tartalma és formátumaik
* Biztosítóra vonatkozó jogszabályban előírt adatok

**8. Egyéb rendelkezések**

8.1. A Biztosító és az Alkusz kötelezettséget vállalnak arra, hogy a másik félre vonatkozó, a másik fél által bizalmasnak minősített, ennek hiányában pedig a tartalmánál fogva nyilvánvalóan bizalmas üzleti adatot, tényt, megoldást és információt (üzleti titkot) harmadik személy - így különösen más biztosító vagy biztosítási alkusz – részére, a Bit. rendelkezéseit is figyelembe véve, nem adja ki, illetve semmilyen módon nem teszi hozzáférhetővé. A titokvédelem nem akadályozza a Biztosítót abban, hogy adott esetben ugyanazon ügyfél vonatkozásában az Alkusz versenytársa részére is díjajánlatot adjon ki.

8.2. A Felek kijelentik, hogy a rájuk vonatkozó etikai kódexek előírásait és a rájuk vonatkozó tevékenységi alapelveket ismerik és betartják.

8.3. A Felek a jelen megállapodással kapcsolatos esetleges vitáikat kölcsönös egyeztetés útján rendezik. Bármely vita eldöntésére, amely a jelen szerződésből vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkezik, a Felek alávetik magukat, pertárgyértéktől függően a Biztosító székhelye szerinti Budapesti II. és III. Kerületi Bíróság kizárólagos illetékességének.

8.4. A jelen megállapodás egyes rendelkezéseinek módosítására, kiegészítésére, valamint a Felek esetleges külön megállapodásának megkötésére, kizárólag írásban, a Felek egyetértő és cégszerű aláírásával kerülhet sor.

8.5. Az Alkusz tudomásul veszi, hogy a Biztosító bármikor jogosult valamely, az Alkusz részére engedélyezett biztosítási termék terjesztését bármely időpontban megszüntetni, vagy felfüggeszteni. A Biztosító ezen intézkedése, az erre vonatkozó írásbeli tájékoztatásnak Alkuszhoz való megérkezésével lép hatályba. Az Alkusz közvetítésével megkötött és a fenti intézkedés időpontjában hatályban lévő biztosítási szerződéseket a termék terjesztésének megszüntetése, vagy felfüggesztése nem érinti, de a Biztosító jogosult az ilyen szerződéseket a Ptk. rendelkezéseinek, valamint az adott termék biztosítási feltételeiben foglalt szabályok betartásával felmondani.

8.6. A Felek megállapodnak abban, hogy az együttműködésüket érintő kérdésekben (tevékenységi engedélyek magadása, korlátozása, visszavonása, szakmai vezető(k) személyében beállt változások, stb.) a Felügyelet hivatalos internetes honlapjában megjelenő határozatokat tekintik irányadónak.

8.7. A jelen megállapodás elválaszthatatlan részét képezik a mellékletek, amelyeket a Felek aláírnak és az azokban foglaltakat magukra nézve ugyancsak kötelezőnek ismerik el.

8.8. A jelen megállapodásban nem szabályozott kérdésekben a magyar jogszabályokat, különösen a Ptk., valamint a Bit. rendelkezéseit kell megfelelően alkalmazni.

Budapest, 2019.06.01.

|  |
| --- |
| Magyar Posta Biztosító Zrt.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | Dr. Pandurics AnettAz Igazgatóság Elnöke  | Kenesei JánosIgazgatósági Tag |  |
| Alkusz\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ügyvezető igazgató |

Mellékletek:

1. Az Alkusz által közvetített biztosítási szerződések közvetett díjazásai

**1. sz. melléklet**

**Alkuszi közvetett díjazás**

**a Magyar Posta Biztosító Zrt.-vel kötött
alkuszi ügyrendi és közvetett díjazás megállapodáshoz**

**Az Alkusz által közvetített egyes szerződéstípusokhoz kapcsolódó közvetett díjazás fizetési megállapodások**

**A közvetett díjazásfizetésének általános előfeltételei**

Az Alkusz biztosításokat közvetít a Magyar Posta Biztosító Zrt.-nek.

Az Alkusz az értékesítésért szerzési, és fenntartási közvetett díjazásrajogosult, melynek mértékét és a fizetés feltételeit a felek az alábbiak szerint határozzák meg:

A közvetett díjazás fizetés feltételei:

* A biztosítási szerződést közvetlenül az Alkusz közvetítette.
* A biztosítási ajánlat az ügyviteli szabályozás szerint időben és megfelelő minőségben került átadásra a Biztosítónak.
* Az Alkusz a biztosítási szerződést karbantartja, az ügyfelekkel kapcsolatot tart és a szerződéshez fűződő szerviz-feladatokat ellátja.
* Az ügyfél a Biztosító által meghatározott első díjat (díjrészletet) befizette.

***PostaAutóŐr***

1. A PostaAutóŐr határozatlan tartamú gépjármű-felelősségbiztosítás.
2. A díjfizetés — az ügyfél választása alapján — negyedéves, féléves vagy éves gyakoriságú. Átutalással vagy inkasszóval történő fizetés esetén, pótdíj felszámítása nélkül, havi díjfizetés is lehetséges.
3. A közvetett díjazás mértéke az alábbi táblázat szerint a következő:

|  |  |
| --- | --- |
| **Közvetett díjazás** | Az éves nettó díj százalékában  |
| Szerzési | 8 |
| Fenntartási  | 7 |
| Okozói kiegészítő biztosítás szerzési | 15 |
| Okozói kiegészítő biztosítás fenntartási  | 15 |
| Kiegészítő assistance biztosítás | 15 |

1. A közvetett díjazás fizetés szabályai:
* A közvetett díjazás fizetés alapja a nettó éves díj. Nettó éves díj = a fizetendő biztosítási díj - a biztosítási adó.
* A Biztosító szerzési közvetett díjazási előleget fizet a szerződés első évében. A szerzési közvetett díjazási előleget a Biztosító legalább negyedéves díj Biztosító számlájára történő beérkezése után fizeti meg.
* Ha a szerződés bármilyen okból az első éven belül megszűnik, akkor az időarányos szerzési közvetett díjazási előleget a Biztosító visszaírja.
* Amennyiben a szerződés az első évben díj nem fizetés miatt szűnik meg, és a szerződő a megszűnt (előzmény) szerződés kezdetétől számított egy éven belül ugyan arra a gépjárműre új szerződést köt, a Biztosító – amennyiben a közvetett díjazás fizetésének feltételei fennállnak – időarányos szerzési közvetett díjazást fizet az új szerződés kezdetétől a megszűnt (előzmény) szerződés kezdetétől számított egy éves időszak leteltéig. Az új szerződésre ezt követően – amennyiben a közvetett díjazás fizetésének feltételei fennállnak - fenntartási közvetett díjazás fizethető.
* Az első évben fizetett szerzési közvetett díjazás előleg – osztozik a díj sorsában. Amennyiben a díj évközben a szerződés kezdetére vonatkozó hatállyal módosul, a Biztosító a már kifizetett közvetett díjazás előleg-többletet időarányosan visszaírja, a közvetett díjazás előleg hiányt pedig időarányosan megfizeti.
* A második és további években a Biztosító fenntartási közvetett díjazást fizet.
* Fenntartási közvetett díjazás a folytatólagos díj fizetési ütemezésének megfelelően, az adott hónapban előírt díj szerint fizethető. Amennyiben az előírt díjat az ügyfél nem fizeti meg, a biztosító a díjelőírás alapján megelőlegezett közvetett díjazást visszaírja.
* A fizetett fenntartási közvetett díjazás – osztozik a díj sorsában. Amennyiben a díj évközben módosul, a Biztosító a már kifizetett közvetett díjazás-többletet időarányosan visszaírja, a közvetett díjazáshiányt pedig időarányosan megfizeti.

***PostaCasco***

1. A Posta Casco határozatlan tartamú (de legalább 1 éves) gépjármű casco biztosítás.
2. A díjfizetés éves, féléves, negyedéves, vagy havi ütemezésű.
3. Termék specifikus megállapodások

3.1 A kockázatviselés kezdete autókereskedési ponton történő értékesítés esetén az alkuszi megbízás időpontja, de legkorábban gépjármű átadás-átvételi jegyzőkönyvön rögzített átadás-átvétel időpontja lehet. Egyéb értékesítésnél az alkuszi megbízás időpontja (év/hónap/nap/óra/perc) a kockázatviselés legkorábbi kezdete.

3.2. Új gépjárművet a Biztosító az alábbiak szerint definiálja: a gépjármű első forgalomba helyezése Magyarországon történt, a közúti közlekedésben még nem vett részt, az ügyfél a jármű első tulajdonosa (üzembentartója).

3.3. Használt gépjárművek esetében a CASCO biztosítási ajánlatok kockázat elbírálásához a Biztosító által előírt szemlézés megtörténte szükséges. Ebben az esetben a kockázatviselés kezdetének legkorábbi időpontja autókereskedési ponton történő értékesítés esetén, a gépjármű átadás-átvételi jegyzőkönyvön rögzített átadás-átvétel időpontja lehet.

3.4. Biztosító által előírt szemlézés:

3.4.1. Sérülésmentes új gépjármű esetében: nincs szemle előírás.

3.4.2. Használt vagy új, de sérült gépjármű esetén a szemle kötelező.

3.4.3. Ha az Alkusz végzi a szemlét a Biztosítóval erre vonatkozóan előzetesen megkötött írásos megállapodás alapján, akkor az Alkusz az ajánlathoz kötelezően beküldi a kitöltött és aláírt, az ajánlat aláírásakor, vagy azt követően készített gépjármű (elektronikus) műszaki **állapotfelmérő lapot** és a gépjárműről készített, szintén az ajánlat aláírásakor, vagy azt követően készített elektronikus **fényképeket**. A fényképeken a **gépjármű 4 oldala**, a **kilométeróra,** a **beütött** **alvázszám, a jármű belső tere,** a **jármű kulcsainak (2db gyári)**, és a **szélvédőjének** valamint **a szélvédő** **azonosítójának** kell megfelelően látszania.

Az Alkusz által végzett szemle esetén az ajánlat webszervizen keresztül történő beküldése leadásnak minősül, amennyiben az állapotfelmérő lap és a fényképek a fentieknek megfelelően készültek el és az ajánlat beküldését követő 1 munkanapon belül beérkeztek a Biztosítóhoz.

3.4.4. Ha az Alkusz és a Biztosító nem állapodtak meg az Alkusz által elvégzendő szemléről, úgy a Biztosító végeztet szakértői szemlét.

1. A közvetett díjazás mértéke az alábbi táblázat szerint a következő:

|  |  |
| --- | --- |
| **Közvetett díjazások** | Az éves nettó díj százalékában  |
| Szerzési | 20 |
| Fenntartási | 10 |

1. A közvetett díjazás fizetés szabályai:
	* A közvetett díjazás fizetés alapja a nettó éves díj. Nettó éves díj = a fizetendő biztosítási díj – biztosítási adó.
	* A Biztosító szerzési közvetett díjazás előleget fizet a szerződés első évében a befizetett negyedéves díjnak a Biztosító számlájára történő beérkezése után.
	* Ha a szerződés bármilyen okból egy éven belül megszűnik, akkor az időarányos szerzési közvetett díjazás visszaírásra kerül.
	* A második és további években a Biztosító fenntartási közvetett díjazás fizet, amelynek alapja a nettó éves díj.
	* Fenntartási közvetett díjazás a folytatólagos díj fizetésének ütemezése szerint, az adott hónapban előírt nettó díj után fizethető. Amennyiben az előírt nettó díjat az ügyfél nem fizeti meg, a biztosító a díjelőírás alapján megelőlegezett közvetett díjazást visszaírja.
	* Azonos gépjárműre és biztosítottra 3 éven belül kötött új szerződés a közvetett díjazás szempontjából nem minősül új szerződésnek, ezért arra az újrakötés utáni első évben is csak fenntartási közvetett díjazás fizethető.
* A fizetett fenntartási közvetett díjazás – osztozik a díj sorsában. Amennyiben a díj évközben módosul, a Biztosító a már kifizetett közvetett díjazás-többletet időarányosan visszaírja, a közvetett díjazáshiányt pedig időarányosan megfizeti.

***PostaFészekŐr***

1. A PostaFészekŐr határozatlan tartamú (de legalább 1 éves) lakásbiztosítás.
2. A díjfizetés éves, féléves vagy negyedéves ütemezésű, kivéve az átutalással vagy inkasszóval történő fizetés esetét, amikor pótdíj felszámítása nélkül havi díjfizetés is lehetséges.
3. A közvetett díjazásmértéke az alábbi táblázat szerint a következő:

|  |  |
| --- | --- |
| **Közvetett díjazások** | Az éves nettó díj százalékában |
| szerzési | 28 |
| fenntartási | 15 |

1. A közvetett díjazás fizetés szabályai

A közvetett díjazás fizetés alapja a nettó éves díj. Nettó éves díj = a fizetendő biztosítási díj – biztosítási adó.

* A Biztosító szerzési közvetett díjazás előleget fizet a szerződés első évében a készpénz-átutalási megbízás útján befizetett első negyedéves díjnak Biztosító számlájára történő beérkezése után.
* Ha a szerződés bármilyen okból egy éven belül megszűnik, akkor az időarányos szerzési közvetett díjazás visszaírásra kerül.
* A második és további években a Biztosító fenntartási közvetett díjazást fizet, amelynek alapja a nettó éves díj.
* Fenntartási közvetett díjazás a folytatólagos díj fizetési ütemezésének megfelelően, az adott hónapban előírt díj szerint fizethető. Amennyiben az előírt díjat az ügyfél nem fizeti meg, a Biztosító a díjelőírás alapján megelőlegezett közvetett díjazást visszaírja.
* Azonos kockázatviselési helyen azonos biztosítottra 3 éven belül kötött új szerződés a közvetett díjazás szempontjából nem minősül új szerződésnek, ezért arra az újrakötés utáni első évben is csak fenntartási közvetett díjazás fizethető.

***PostaUtasŐr***

1. A PostaUtasŐr határozott tartamú külföldre szóló utasbiztosítás.
2. A díjfizetés egyszeri, egyösszegű lehet.
3. A közvetett díjazás mértéke az alábbi táblázat szerint a következő:

|  |  |
| --- | --- |
| **Közvetett díjazások** | Az éves nettó díj százalékában  |
| Szerzési | 28 |
| Fenntartási  | 0 |

1. A közvetett díjazás fizetés szabályai:
* A közvetett díjazás fizetés alapja a Biztosító díjtarifájának megfelelő nettó díj. Nettó díj = fizetendő biztosítási díj – biztosítási adó.
* A Biztosító teljes szerzési közvetett díjazást fizet a Biztosító díjtarifájának megfelelően fizetendő egyszeri díj 100 %-nak Biztosító számlájára történő beérkezése után. Amennyiben befizetett egyszeri díj eltér a Biztosító díjtarifájának megfelelő díjtól, abban az esetben a Biztosító csak a szerzési közvetett díjazás 50%-át fizeti meg az Alkusz részére.
* Ha a szerződés a biztosított utazásának elhalasztása vagy idő előtti megszakítása miatt megszűnik, akkor az időarányos szerzési közvetett díjazás visszaírásra kerül.

**Záró rendelkezések**

1. A jelen 1. számú melléklet aláírásával az ezt megelőző 1. számú melléklet, vagy bármilyen, a közvetett díjazások fizetésének és számításának módját és mértékét szabályozó mellékletben (a továbbiakban „közvetett díjazás melléklet”) vagy bármilyen a felek közötti közvetett díjazás fizetésre vonatkozó korábbi megállapodás hatályát veszti.
2. A felek rögzítik, hogy a korábbi közvetett díjazás mellékletekben megállapított bármiféle közvetett díjazás vagy közvetett díjazási mérték, külön szerződéses rendelkezés hiányában kizárólag csak felmenő rendszerben illeti meg az Alkuszt, azaz ezen közvetett díjazások vagy közvetett díjazási mértékek csak és kizárólag a mindenkori közvetett díjazás melléklet vagy annak módosításainak aláírását követően közvetített szerződésekre alkalmazhatóak. A korábban közvetített szerződésekre, a szerződés megkötése időpontjában hatályos közvetett díjazás melléklet vagy egyéb írásos formában rögzített közvetett díjazás megállapodás az irányadó.

Budapest, 2019.06.01

|  |
| --- |
| Magyar Posta Biztosító Zrt.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | Dr. Pandurics AnettAz Igazgatóság Elnöke  | Kenesei JánosIgazgatósági Tag |  |
| Alkusz\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ügyvezető igazgató |